钦定古今图书集成/明伦汇编/闺媛典/第354卷 > 《采莲曲》韩上桂
## 钦定古今图书集成/明伦汇编/闺媛典/第354卷 > 《采莲曲》韩上桂

采莲复采莲，采莲方未已。翠羽拂云平，轻桡乘浪起。
越女娇娆世所无，玉环系腕色甚都。相将结伴寻芳
去，但得芙蓉莫浪趋。芙蓉浅浅峡江侧，近水轻盈净
如拭。将归东岸隔西浔，欲住汀南限溪北。浦上鸳鸯
两两飞，翠茎丹干自相依。渚口初闻乘月去，隔江犹
唱采莲归。《采莲曲》，欢未足，一路歌声入彩云。相看翠
袖飘红玉。“思君如櫂藕如船，断却长丝恨转连。蒂似
妾心空自苦，花当妾貌好谁怜？采莲秋已暮，归来月
如素。塞外音书杳不闻，江南年少空相慕。摘尽红莲
怅远天，回看往路空寒烟。可怜江上如花女，为采莲
花学刺船。”